Ha Bibele e hlalosa le leng la mabaka ao batho ba utloang bohloko ka lona, e re: “Bohle ba hlaheloa ke nako le ketsahalo e sa lebelloang.” (Moeklesia 9:11) Ha kotsi e hlaha ka tšohanyetso, taba ea hore na e tla ama motho kapa che e itšetlehile ka hore na motho eo o hokae ha e etsahala. Lilemong tse ka bang 2 000 tse fetileng, Jesu Kreste o ile a bua ka kotsi e ileng ea hlahela batho ba 18 ba ileng ba shoa ha tora e ne e ba oela. (Luka 13:1-5) Ha baa ka ba hlaheloa ke kotsi eo ka lebaka la tsela eo ba neng ba phela ka eona; ba ne ba mpa ba le tlas’a tora eo ha e-oa. Ka January 2010, ho ile ha e-ba le tšisinyeho e khōlō ea lefatše Haiti; ’muso oa Haiti o re ho ile ha e-shoa batho ba ka holimo ho 300 000. Batho bao ba ile ba shoa ho sa tsotellehe hore na e ne e le bo-mang. Le mafu a ka tšoara motho e mong le e mong ka nako e ’ngoe le e ’ngoe.